text: Kunstfond udlover 25.000 kroner i dusør
  05 januar 2018 kl. 14.15
  Hvis du ved, hvor de stjålne PH-lamper fra Sønderborg Rådhus befinder sig, og de bliver leveret tilbage, så vanker der 25.000 kroner i dusør fra Sønderborg Kunstfond. 
  De nøgne metallysekroner er det mørke og synlige bevis efter to indbrud på Sønderborg Rådhus i november og i julen.
  Ved indbrudene blev i alt 24 mælkehvide PH-lampeskærme stjålet fra to store lysekroner i rådhusets forhal og i byrådssalen.
  Pressemeddelelse fra Sønderborg Kommune: "Dusøren udbetales, hvis de cirka 20 lampeskærme, der er blevet stjålet i julen afleveres tilbage samlet."
  Derfor udlover Sønderborg Kunstfond nu en stor dusør.
  De 25.000 kroner bliver udbetalt, uden yderligere spørgsmål, hvis de 20 lampeskærme, der er blevet stjålet i julen, afleveres tilbage samlet hos Advokaterne Kongevej 64 i Sønderborg. Det vil sige, der er frit lejde for den, der kan levere lamperne tilbage.
  De uerstattelige lamper bliver ikke længere produceret – og har hængt på rådhuset siden det blev bygget i 1933.
  
  